Bakterie eis 10 babas in Gauteng-hospitaal  (Foto: pixabay.com) Die Gautengse departement van gesondheid het bevestig ŉ weerstandige bakterie het tot die dood van minstens tien babas gelei in die Tembisa-hospitaal aan die Oos-Rand. Kwara Kekana, die departement se woordvoerder, het gesê 17 gevalle is tussen 1 November en 31 Desember by die hospitaal se neonatale eenheid aangemeld. Die bakterie, genaamd carbapenem-weerstandige Enterobacteriaceae (CRE), het tot die dood van tien babas gelei. CRE is moeilik om te behandel omdat dit ŉ hoë weerstand teen antibiotika het. Dit kan dodelike infeksies in die bloedstroom, longe en urienweg veroorsaak, insluitend longontsteking en breinvliesontsteking. Volgens Kekana is daar op 6 Januarie ŉ vergadering met belanghebbendes belê om die uitdagings van oorbevolking in die neonatale eenheid, personeeltekort, infrastruktuurprobleme, onvanpaste toerusting en die isolasie van geïnfekteerde babas te bespreek. Verteenwoordigers van die direktoraat van hospitaaldienste, die Tshwane-distrik se mikrobiologie-span en die Nasionale Instituut vir Oordraagbare Siektes (NIOS) was by die vergadering verteenwoordig. Kekana het gesê die Tembisa-hospitaal, soos baie ander gesondheidsorgfasiliteite in die provinsie, word in die gesig gestaar deur ŉ toenemende vraag na dienste. “Die neonatale eenheid het 44 beddens, maar daar word gereeld tot 90 pasiënte opgeneem. “Die departement ondersoek die moontlikheid om die hospitaalinfrastruktuur te verbeter en doen intussen sy bes om pasiënte met respek en waardigheid te bedien.” Die volgende stappe word gedoen om verdere infeksies te probeer voorkom. ŉ Plan vir gehalteverbetering is opgestel en met onmiddellike effek geïmplementeer terwyl bykomende verpleegkundiges ontplooi is om in die neonatale eenheid te help. Daar is in beginsel goedkeuring gekry om nuwe opnames na die Kalafong- en Steve Biko Akademiese-hospitaal te verwys. NIOS sal hulpbronne verskaf om ŉ instrumentpaneel te ontwikkel om laboratoriumbevestigde neonatale infeksies op fasiliteitvlak te monitor.